এলাকার উন্নয়ন ও পরিবর্তন প্রসঙ্গে লিখেন, শ্রদ্ধেয় তাহমিনা সিদ্দিক, ১৯৯০ সালের আগের কালকিনি তথা মাদারীপুর-৩ নির্বাচনি এলাকার পরিস্থিতি, অবস্থান এবং বর্তমান কালকিনির অবস্থান আপনার অজানা নয়, অজানা নয় এলাকার জনগণেরও। গত আড়াই দশকে এলাকার উন্নয়নে যে পরিবর্তন এসেছে, এলাকার জনগণের প্রতিটি ক্ষেত্রে যে স্বস্তি মিলেছে- এর উন্নয়নে আমার অর্জিত অর্থ ব্যয়, যে পরিশ্রম, যে চেষ্টা- তা আজ উদাহরণ। সর্বত্র উন্নয়নের চিহ্ন প্রতিফলিত। যোগাযোগসহ নানা অবকাঠামো নির্মাণ ও শিক্ষা প্রতিষ্ঠানগুলো এর উজ্জ্বল দৃষ্টান্ত। বিগত আড়াই দশকে আমার নির্বাচনি এলাকায় অনেক রাস্তা-ঘাট, ব্রিজ-কালভার্ট নির্মিত হয়েছে। অনেক শিক্ষাপ্রতিষ্ঠান প্রতিষ্ঠিত হয়েছে এবং এর অবকাঠামো নির্মাণ ও উন্নয়ন হয়েছে। আইন-শৃঙ্খলার প্রভূত উন্নতি হয়েছে। এলাকায় যোগাযোগ ব্যবস্থা সাবলীল হয়েছে। শিক্ষার হার বেড়েছে। কর্মসংস্থান বেড়েছে। জনগণের জীবনমানে প্রভূত উন্নতি হয়েছে। সামাজিক পরিবর্তন দৃশ্যমান। এসব উন্নয়ন ও সামাজিক বিবর্তন ইতিহাসের সাক্ষী হয়ে থাকবে, ইতিহাসে সমুজ্জ্বল হয়ে থাকবে। আমি চিরদিন বেঁচে থাকব না- কিন্তু এলাকার সার্বিক উন্নয়ন দীর্ঘকালের সাক্ষী হয়ে থাকবে। মানুষের উন্নয়নে, সভ্যতার বিকাশে এ উন্নয়ন নিয়ামক ভূমিকা পালন করবে, ঐতিহাসিক ভূমিকা রাখবে। আজ কালকিনিসহ মাদারীপুর-৩ নির্বাচনি এলাকার উন্নয়ন দেখে সবাই ঈর্ষাবোধ করে, সে ঈর্ষাবোধ আমাকে আনন্দিত করে- এলাকার মানুষকে গৌরবান্বিত করে।